Ehud Barak
Store norske leksikon,Historie,Verdens historie og samtidshistorie,Asia,Israels historie,Israels samtidshistorie
Ehud Barak er en israelsk offiser og politiker som var statsminister i Israel fra 1999 til 2001. Han representerer det israelske arbeiderpartiet.
Barak er en av Israels store krigshelter. Han gikk inn i landets væpnede styrker (IDF) i 1959 og gjorde aktiv krigstjeneste i 1967, 1973 og 1982. Som soldat i elitestyrken Sayeret Matkal deltok han blant annet i en aksjon for å frigi gisler fra et kapret fly på Lod-flyplassen i 1972 og et angrep mot palestinske ledere i Beirut i 1973.Han har hatt en rekke militære stillinger, blant annet som leder for etterretningen (Aman) i 1983–1986, sjef for sentralkommandoen i 1986-1987 og viseforsvarssjef i 1987-1991, til han ble utnevnt til forsvarssjef, med generalløytnants grad i 1991, en stilling han hadde til 1994. Ved siden av sin militære utdanning har han universitetsgrader innen fysikk og matematikk fra Hebrew University i Jerusalem (1976) og industriell økonomi fra Stanford University i California (1978).Barak er delvis oppvokst i USA, og har også hatt diplomatiske roller, blant annet i forhandlingene om fredsavtalen med Jordan i 1994 samt i fredsforhandlingene med Syria.Han var Israels innenriksminister i 1995 og utenriksminister i 1995–1996. Barak ble valgt til nasjonalforsamlingen Knesset for Arbeiderpartiet i 1996, og var partiets leder i 1997–2001. Han vant en klar seier ved statsministervalget i 1999, da han gikk til valg på snarlig israelsk uttrekking fra Sør-Libanon, hvilket skjedde i 2000. Med en svak parlamentarisk basis og en regjering preget av indre strid, skrev Barak ut nyvalg på statsminister i 2001, og tapte for Ariel Sharon.I 2007 ble Barak igjen valgt til leder for Arbeiderpartiet, og han ble utnevnt til forsvarsminister. Som sådan ledet Barak Israels krigføring på Gazastripen i 2008-2009, Operasjon Cast Lead. Etter parlamentsvalget i 2009 tok Barak Arbeiderpartiet inn i en koalisjonsregjering ledet av Likud, og fortsatte som forsvarsminister samt visestatsminister under Benjamin Netanyahu. Som forsvarsminister fikk har derved en sentral rolle også i den nye konflikten på Gazastripen høsten 2012, Operasjon Pillars of Cloud.I 2011 forlot Barak Arbeiderpartiet og dannet partiet Uavhengighet (Sia'at Ha'Atzma'ut). Kort tid etter at operasjonen mot Gazastripen i november 2012 var avsluttet, bekjentgjorde Barak at han ville trekke seg fra politikken. Les mer i Store norske leksikon Israels samtidshistorie Israels politiske system